คาดสัปดาห์หน้าบาทกรอบ 31.60-31.95
ศูนย์วิจัยกสิกรไทย คาดสัปดาห์หน้าหุ้นแกว่งผันผวน ค่าเงินบาทกรอบ31.60-31.95จับตาหนี้ยุโรป
14 ม.ค. 2555

ศูนย์วิจัยกสิกรไทย คาดสัปดาห์หน้าหุ้นแกว่งผันผวน ค่าเงินบาทกรอบ31.60-31.95จับตาหนี้ยุโรป
บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด ประเมินทิศทางค่าเงินบาทในสัปดาห์หน้า ระหว่างวันที่ 16-20 มกราคม 2555 ว่า ค่าเงินบาท อาจเคลื่อนไหวในกรอบ 31.60-31.95 บาทต่อดอลลาร์ฯ โดยคงต้องจับตาประเด็น เกี่ยวกับวิกฤตหนี้ยูโรโซน โดยเฉพาะ การเยือนกรีซของกลุ่ม Troika (EU/IMF/ECB) และการพบกันระหว่างนายกรัฐมนตรีอิตาลี ประธานาธิบดีฝรั่งเศส และนายกรัฐมนตรีเยอรมนี ขณะที่ ตัวเลขเศรษฐกิจสหรัฐฯ ที่สำคัญ ได้แก่ ผลสำรวจภาคการผลิตของเฟด สาขานิวยอร์ก ผลสำรวจแนวโน้มธุรกิจของเฟด สาขาฟิลาเดลเฟีย ดัชนีตลาดที่อยู่อาศัย เดือน ม.ค.2555 ยอดขายบ้านมือสอง ผลผลิตภาคอุตสาหกรรม การเริ่มสร้างบ้าน การอนุญาตก่อสร้าง ดัชนีราคาผู้บริโภค ดัชนีราคาผู้ผลิต เดือนธ.ค.2554 ข้อมูลเงินทุนไหลเข้าสุทธิสู่ตลาดการเงินสหรัฐฯ เดือน พ.ย. 2554 และจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินสหรัฐฯ จะปิดทำการ ในวันจันทร์ที่ 16 ม.ค. 2555 เนื่องในวันมาร์ติน ลูเธอร์ คิง จูเนียร์
ทั้งนี้ บริษัทหลักทรัพย์กสิกรไทย ประเมินทิศทาง ดัชนีหุ้นไทยในสัปดาห์หน้า ระหว่างวันที่ 16-20 ม.ค. 2555 นั้น มองว่า ดัชนีมีโอกาสแกว่งตัวผันผวน โดยต้องจับตา พัฒนาการ การแก้ไขหนี้ยุโรป ทั้งการเดินทางไปกรีซ เพื่อตรวจสอบก่อนการอนุมัติเงินช่วยเหลือรอบ 2 ของ Troika และข้อตกลงเบื้องต้นของยุโรป ก่อนการประชุมผู้นำอียู (EU Summit) ที่มีกำหนดในวันที่ 20 ม.ค.สำหรับ รายงานตัวเลขเศรษฐกิจสหรัฐฯ ที่สำคัญ ได้แก่ เครื่องชี้วัดภาคการผลิต เครื่องชี้วัดตลาดที่อยู่อาศัย ดัชนีราคาผู้ผลิต และดัชนีราคาผู้บริโภค ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,040 และ 1,034 จุด ขณะที่แนวต้านคาดว่า จะอยู่ที่ 1,058 และ 1,064 จุด ตามลำดับ